শনিবেলার শেষলগ্নে বিধানসভা কক্ষে তখন হাতে গোনা ক’জন বিধায়ক। হঠাৎ গোসাবার তৃণমূল বিধায়ক জয়ন্ত নস্করের বক্তৃতায় যেন আড়মোড়া ভেঙে জেগে উঠল কক্ষ। রাজ্য বাজেটের উপর আলোচনা করতে উঠে বাম পরিষদীয় দলনেতা সুজন চক্রবর্তীকে ব্যক্তিগত আক্রমণ করে বসেন জয়ন্ত। যার প্রতিবাদে সরব হন সুজন। বিতর্ক থামাতে শেষপর্যন্ত হস্তক্ষেপ করতে হয় স্পিকার বিমান বন্দ্যোপাধ্যায়কে। জয়ন্তকে থামিয়ে তিনি বলেন, ‘‘এটা সুজন-বাজেট নয়!’’ 
এদিন বাজেট নিয়ে আলোচনায় অংশ নিয়েছিলেন জয়ন্ত। তিনিই ছিলেন এদিনের শেষ বক্তা। জয়ন্ত জানান, বাজেটের বিরোধিতা করেছেন সুজনবাবুরা। তাঁর বক্তব্য, ওই সুজনবাবুই ১৯৮৫ সালে ক্যানিংয়ে তাঁকে হুমকি দিয়েছিলেন। জয়ন্তের কথায়, ‘‘আমাকে উনি চিনতেন না। একটি সভায় তিনি আমার নাম শুনেছিলেন। তারপরেই সুজনবাবু আমাকে বলেছিলেন, বামফ্রন্ট সরকার থাকা সত্ত্বেও আপনি কেন আছেন?’’ 
জয়ন্তের মন্তব্যের পরেই শোরগোল শুরু হয় সভাকক্ষে। কংগ্রেস বিধায়ক মনোজ চক্রবর্তী-সহ বিরোধীপক্ষের বিধায়কেরা জয়ন্তের ওই মন্তব্যের প্রতিবাদ করতে থাকেন। সুজন উঠে দাঁড়িয়ে স্পিকারের হস্তক্ষেপ দাবি করেন। কিন্তু তাতেও না-দমে জয়ন্ত ফের সুজনকে আক্রমণ করেন। ওই তৃণমূল বিধায়ক জানান, ওই সময় তিনি আত্মহত্যা করার মতো মানসিক অবস্থায় পৌঁছে গিয়েছিলেন।
জয়ন্তের মন্তব্যের প্রতিবাদ করে মনোজ কিছু বলতে গেলে তাঁকে থামিয়ে দেন ওই তৃণমূল বিধায়ক। তারপর ফের অভিযোগ আনতে থাকেন সুজনের বিরুদ্ধে। জয়ন্তের সমর্থনে সরব হন কয়েকজন তৃণমূল বিধায়কও। এরপরে ফের স্পিকারের হস্তক্ষেপ প্রার্থনা করেন সুজন। তখন স্পিকার জয়ন্তকে বলেন, ‘‘এখন রাজ্য বাজেটের উপর আলোচনার সময়। এটা সুজন-বাজেট নয়।’’ এরপরই বক্তৃতা থামান জয়ন্ত। কক্ষত্যাগ করার আগে মনোজ হেসে জয়ন্তকে বলেন, ‘‘আপনি তো ভাল বক্তা। হঠাৎ উল্টোকথা বলতে শুরু করলেন কেন?’’ জয়ন্ত তাঁকে পাল্টা বলেন, ‘‘আমি কোনওদিনই ভাল বক্তা নই।’’ পরে বিধানসভার লবিতে জয়ন্ত বলেন, ‘‘আমি চাষির বাড়ির ছেলে। ওই সময় প্রতিবাদ করার কোনও জায়গা ছিল না। তখন এমন অসহনীয় অবস্থা ছিল।’’
অধিবেশনের শেষে বাম পরিষদীয় দলের কক্ষে সুজন আবার বলেন, ‘‘উনি (জয়ন্ত) যে সময়ের কথা বলেছেন, ওই সময় আমি ক্যানিংয়ে যেতাম না। আমি ওঁকে চিনতামও না। ক্যানিং যাওয়া শুরু করি ১৯৮৭ সালে। বিধানসভায় উনি একের পর এক মিথ্যা অভিযোগ করে যাচ্ছিলেন!’’